Pielikums

APSTIPRINĀTS

ar LU 04.03.2025.

rīkojumu Nr. 1-4/101

**NOTEIKUMI PAR APTAUJU NORISI**

 **LATVIJAS UNIVERSITĀTĒ**

*Šim dokumentam grozījumu nav*

Izdoti saskaņā ar

Augstskolu likuma 5. panta otrās (prim) daļas 5. punktu un

Latvijas Universitātes Satversmes 10. punktu

1. **Vispārējie noteikumi**
2. Noteikumi nosaka Latvijas Universitātes (turpmāk – LU) institucionālo aptauju iniciēšanas, norises, to rezultātu analīzes, izmantošanas un atgriezeniskās saites sniegšanas kārtību, kā arī atrunā citu aptauju organizēšanas kārtību LU.
3. Noteikumos lietoti šādi termini:
	1. institucionālās aptaujas – Stratēģiskās informācijas un datu centra (turpmāk – SIDC) centralizēti organizētās aptaujas LU kopējām vajadzībām, kas mērķa grupām norit periodiski noteiktā laika periodā;
	2. citas aptaujas – neregulāri noritošas, LU iekšēji vai ārēji iniciētas aptaujas, kuru organizēšana un norise LU ir saskaņota ar SIDC;
	3. studējošo aptaujas – aptaujas, kuru mērķa grupa ir LU studenti;
	4. anketa – speciāli izstrādāts, ar procesa turētājiem saskaņots jautājumu saraksts informācijas iegūšanai;
	5. respondents – persona, kura aizpilda aptaujas anketu;
	6. pamatstudijās studējošie – īsā un pirmā cikla augstākās izglītības studiju programmās studējošie.
4. Institucionālo aptauju mērķauditoriju veido šādas LU darbībā iesaistītās puses:
	1. studējošie visu līmeņu studiju programmās (t.sk. studējošie no ārvalstīm un apmaiņas studenti);
	2. LU darbinieki;
	3. LU absolventi;
	4. darba devēji;
	5. citu LU pakalpojumu klienti un sociālie partneri (pēc vajadzības).
5. Institucionālo aptauju veikšanas mērķis ir mērķauditoriju uztveres un viedokļu noskaidrošana par LU piedāvātajiem produktiem, pakalpojumiem un risinājumiem un par kopējo sadarbības gaitā gūto pieredzi. Institucionālās aptaujas ir kvalitātes vadības sistēmas neatņemama sastāvdaļa.
6. Institucionālo aptauju norisi īsteno SIDC, to norises tehnoloģisko atbalstu nodrošina LU Informācijas tehnoloģiju serviss.
7. Institucionālo aptauju anketu izstrādi un regulāru aktualitātes izvērtēšanu organizē SIDC, iesaistot procesa turētājus, LU personas datu aizsardzības speciālistus un LU kvalitātes vadītāju. Anketu saturu apstiprina ar SIDC direktora norādījumu dokumentu vadības sistēmā “Namejs”.
8. SIDC gatavo institucionālo aptauju anketas un informāciju par aptauju norisi latviešu valodā un nepieciešamības gadījumā arī angļu valodā.
9. Jaunas institucionālās aptaujas vai izmaiņu veikšanu esošajās var iniciēt visu LU iestāžu vadītāji, LU Administrācijas struktūrvienību vadītāji un LU Studentu padomes (turpmāk – LU SP) priekšsēdētājs, vēršoties pie SIDC, rakstot uz e-pastu: aptauja@lu.lv.
10. Ikviens LU personāla pārstāvis vai respondents var izteikt viedokli vai ieteikumus par LU īstenotajām institucionālajām aptaujām, rakstot uz e-pastu: aptauja@lu.lv.
11. Respondentu sniegtās atbildes institucionālajās aptaujās ir konfidenciālas, un tās izmanto tikai apkopotā veidā. Institucionālo aptauju rezultāti ir izmantojami tikai šajos noteikumos noteiktajam mērķim.
12. Citu aptauju, kuru mērķa grupa ir LU studējošie un/vai darbinieki, veikšanu LU ir jāsaskaņo ar SIDC (izņemot aptaujas studiju un akadēmiskā darba ietvaros, kā arī aptaujas operatīvā darba ietvaros, kuru izlase ir mazāka par 100 respondentiem). Priekšlikumā, kas sūtīts uz e-pastu aptauja@lu.lv, norāda aptaujas mērķi, mērķa grupu, potenciālo aptaujas norises laiku un izmantoto metodi/rīku aptaujas veikšanai, kā arī atbildīgo personu un aptaujas rezultātu glabāšanas vietu. Priekšlikumam pievieno aptaujas anketu. SIDC izvērtē priekšlikumu un atbildi sniedz 5 darba dienu laikā.
13. **Studējošo aptaujas un to norise**
14. LU īsteno šādas institucionālās aptaujas studējošajiem:
	1. aptauja par studiju kursiem un docētāju darbu;
	2. aptauja, uzsākot studijas;
	3. pirmā studiju gada studējošo aptauja par studiju pieredzi;
	4. aptauja par otras studiju programmas izmēģināšanu;
	5. pēdējā studiju gada studējošo aptauja par studiju pieredzi;
	6. apmaiņas studējošo aptauja;
	7. aptauja, pārtraucot studijas.
15. Aptauja par studiju kursiem un docētāju darbu:
	1. aptaujas mērķis ir iegūt informāciju studiju procesa un studiju kvalitātes pilnveidei. Aptaujas uzdevums ir noskaidrot studējošo viedokli par konkrētajā semestrī aktuālo studiju kursu saturu un saņemt docētāja studiju darba novērtējumu;
	2. aptaujas mērķa grupa ir pamatstudijās, maģistra studijās un doktorantūrā studējošie, kā arī viesstudenti;
	3. aptauju veic, izmantojot LU Informācijas sistēmu (turpmāk – LUIS), katru semestri no 14. nedēļas līdz nākamā semestra reģistrācijas nedēļas beigām;
	4. studējošie aptaujā vērtē gan studiju kursus, gan arī studiju prakses kursus (divas aptaujas anketas – atšķirīgas par studiju kursiem un prakses kursiem);
	5. studējošajiem ir pieejamas aptaujas anketas par tiem studiju kursiem, kuriem viņi ir reģistrējušies konkrētajā semestrī. Ja vienu studiju kursu īsteno vairāki docētāji, tad studējošais saņem anketu par katru no docētājiem. Studējošajiem jāaizpilda anketas tikai par tiem docētājiem, pie kuriem apgūts studiju kurss;
	6. aptaujai atbilstošie procesa īpašnieki – Studiju departamenta (turpmāk – SD) direktors un Doktorantūras skolas (turpmāk – DS) direktors.
16. Aptauja, uzsākot studijas:
	1. aptaujas mērķis ir iegūt informāciju studējošo piesaistīšanas pasākumu pilnveidei. Aptaujas uzdevumi ir noskaidrot studējošo motivāciju augstskolas un studiju programmas izvēlē, noskaidrot informācijas iegūšanas avotus par studijām LU; iegūt pieteikšanās un reģistrēšanās procesa novērtējumu; noskaidrot studijas uzsākušo respondentu sociāli demogrāfisko portretu;
	2. aptaujas mērķa grupa ir pirmajā studiju gadā pamatstudijās un maģistra studijās studējošie (divas aptaujas anketas – atšķirīgas vietējiem un ārvalstu studējošajiem);
	3. aptauju veic, izmantojot LUIS, katru akadēmisko gadu no brīža, kad studējošos reģistrē studijām 1. semestrī, līdz nākamā semestra reģistrācijas nedēļas beigām;
	4. aptaujai atbilstošie procesa īpašnieki – SD direktors, Studentu servisa (turpmāk – SS) direktors, Komunikācijas departamenta (turpmāk – KD) direktors un Starptautiskās sadarbības departamenta (turpmāk – SSD) direktors.
17. Pirmā studiju gada studējošo aptauja par studiju pieredzi:
	1. aptaujas mērķis ir iegūt informāciju studiju vides pilnveidei un studējošo adaptācijas veicināšanai. Aptaujas uzdevumi ir noskaidrot studējošo viedokli par studiju vidi, procesu un citiem studiju aspektiem, kā arī noskaidrot studējošo viedokli par to, kāds atbalsts ir nepieciešams, uzsākot studijas;
	2. aptaujas mērķa grupas ir pirmajā studiju gadā pamatstudijās, maģistra studijās un doktorantūrā studējošie (trīs aptaujas anketas – atšķirīgas anketas vietējiem un ārvalstu pamatstudijās un maģistra studijās studējošajiem, kā arī atšķirīga anketa doktorantūrā studējošajiem);
	3. aptauju veic, izmantojot LUIS, katru akadēmisko gadu no 2. semestra 9. nedēļas līdz nākamā semestra reģistrācijas nedēļas beigām;
	4. aptaujai atbilstošie procesa īpašnieki – SD direktors, SS direktors, DS direktors un SSD direktors.
18. Aptauja par otras studiju programmas izmēģināšanu:
	1. aptaujas mērķis ir noskaidrot studējošo viedokli par otras studiju programmas izmēģināšanas norisi;
	2. aptaujas mērķa grupa ir pirmajā studiju gadā pamatstudijās studējošie, kuri izmēģināja otru studiju programmu (viena aptaujas anketa);
	3. aptauju veic, izmantojot LUIS, katru akadēmisko gadu no 1. semestra 7. nedēļas līdz nākamā semestra reģistrācijas nedēļas beigām;
	4. aptaujai atbilstošais procesa īpašnieks – SS direktors.
19. Pēdējā studiju gada studējošo aptauja par studiju pieredzi:
	1. aptaujas mērķis ir iegūt informāciju studiju vides, studiju procesa un studiju kvalitātes pilnveidei. Aptaujas uzdevumi ir iegūt studējošo viedokli par teju pabeigto studiju programmu un par dažādiem studiju aspektiem, kā arī iegūt informāciju par studējošo nodarbinātību un turpmākajiem studiju plāniem;
	2. aptaujas mērķa grupa ir pamatstudijās un maģistra studijās studējošie, kuri nokārtojuši visas akadēmiskās saistības un ieguvuši statusu “gala pārbaudījumi”, kā arī doktorantūrā un rezidentūrā studējošie (trīs aptaujas anketas – atšķirīgas anketas pamatstudijās un maģistra studijās, doktorantūrā un rezidentūrā studējošajiem);
	3. aptauju veic, izmantojot LUIS, katru akadēmisko gadu – pamatstudijās un maģistra studijās studējošajiem no statusa “gala pārbaudījumi” iegūšanas brīža līdz noslēguma darba iesniegšanai, doktorantiem no 4. semestra 18. nedēļas līdz nākamā semestra reģistrācijas nedēļas beigām, rezidentiem no priekšpēdējā studiju semestra 10. nedēļas līdz nākamā semestra reģistrācijas nedēļas beigām;
	4. aptaujai atbilstošie procesa īpašnieki – SD direktors, DS direktors, Rezidentūras attīstības programmas (turpmāk – RAP) direktors un SSD direktors.
20. Apmaiņas studējošo aptauja:
	1. aptaujas mērķis ir apkopot studējošo pieredzi un izvērtēt jomas, kurās nepieciešami uzlabojumi;
	2. aptaujas mērķa grupa ir iebraucošās un izbraucošās apmaiņas studējošie (divas aptaujas anketas);
	3. aptauju iebraucošās apmaiņas studējošajiem veic, izmantojot LUIS, katru semestri no 16. nedēļas līdz semestra beigām;
	4. aptauju izbraucošās apmaiņas studējošajiem veic, izmantojot LUIS, visu akadēmisko gadu. Aptauju automātiski aktivizē LUIS, noslēdzoties studējošā studijām ārvalstīs (pēc rīkojuma par studijām ārvalstīs beigu datuma). Anketa ir pieejama aizpildīšanai līdz nākamā semestra reģistrācijas nedēļas beigām;
	5. aptaujai atbilstošais procesa īpašnieks – SSD direktors.
21. Aptauja, pārtraucot studijas:
	1. aptaujas mērķis ir apzināt galvenos studiju pārtraukšanas iemeslus, lai veicinātu sekmīgu studiju programmu izpildi;
	2. aptaujas mērķa grupa ir studējošie, kuri izteikuši vēlmi pārtraukt studijas (viena aptaujas anketa);
	3. aptauju veic, izmantojot LUIS, visu akadēmisko gadu. Aptauju:
		1. aktivizē studiju programmas lietvedis, izdarot atzīmi studējošā reģistrācijas anketā tad, kad studējošais informē fakultāti par studiju pārtraukšanu – lietveža uzdevums ir mudināt studējošo aizpildīt anketu;
		2. automātiski aktivizē LUIS, kad ir izdots rīkojums par studējošā eksmatrikulāciju;
	4. aptaujai atbilstošie procesa īpašnieki – SD direktors, SS direktors un SSD direktors.
22. Studējošajiem obligātas ir šo noteikumu 13., 14., 15., 16., 17. un 18.4. punktā minētās aptaujas.
23. Studējošajiem pirms reģistrēšanās nākamajam studiju semestrim (vai pēdējā studiju semestrī pirms noslēguma darba iesniegšanas) ir jāaizpilda viņiem paredzēto aptauju anketas. Lai to nodrošinātu, reģistrācijas nedēļas laikā (vai pēdējā studiju semestrī pirms noslēguma darba iesniegšanas) var ierobežot studējošajiem pieejamo LUIS funkcionalitāti.
24. Par aptauju norisi no LUIS studējošajiem automātiski izsūta trīs veidu ziņojumus:
	1. uzaicinājums aizpildīt aptauju – kad aptauju aktivizē;
	2. pirmais atgādinājums par aptauju aizpildīšanu – semestra 17. nedēļā, sākoties studiju kursu noslēguma pārbaudījumiem (saņem šo noteikumu 13., 14., 15., 16. un 18.4. punktā minēto aptauju mērķa grupas);
	3. otrais atgādinājums par aptauju aizpildīšanu – četras dienas pirms reģistrācijas nedēļas (saņem šo noteikumu 13., 14., 15., 16., 17. (doktorantūrā un rezidentūrā studējošie) un 18.4. punktā minēto aptauju mērķa grupas).
25. **Darbinieku aptaujas un to norise**
26. LU organizē šādas darbinieku institucionālās aptaujas:
	1. LU darbinieku apmierinātības aptauju;
	2. akadēmiskajā darbā iesaistītā LU personāla aptauju.
27. LU darbinieku apmierinātības aptauja:
	1. aptaujas mērķis ir noskaidrot darbinieku vērtējumu, vēlmes un apmierinātību ar darbu LU;
	2. aptaujas mērķa grupa ir personas, kuras aptaujas norises laikā ir darba attiecībās ar LU un kuras neatrodas ilgstošā prombūtnē (viena aptaujas anketa);
	3. aptauju veic, izmantojot LUIS, vienu reizi divos gados (sākot ar 2025. gadu, pavasara semestra laikā). Aptaujas norises ilgums ir četras nedēļas;
	4. aptaujai atbilstošais procesa īpašnieks – Personālvadības departamenta (turpmāk – PD) direktors.
28. Akadēmiskajā darbā iesaistītā LU personāla aptauja:
	1. aptaujas mērķis ir noskaidrot akadēmiskajā darbā iesaistītā personāla uztveri un vajadzības attiecībā uz specifiskiem ar akadēmisko darbu saistītiem jautājumiem;
	2. aptaujas mērķa grupa ir akadēmiskajā darbā iesaistītie LU darbinieki, kuri aptaujas norises laikā neatrodas ilgstošā prombūtnē (viena aptaujas anketa);
	3. aptauju veic, izmantojot LUIS, vienu reizi divos gados (sākot ar 2025. gadu, rudens semestra laikā). Aptaujas norises ilgums ir četras nedēļas;
	4. aptaujai atbilstošie procesa īpašnieki – SD direktors, Zinātnes departamenta direktors un PD direktors.
29. Par aptauju norisi no LUIS mērķa grupai automātiski izsūta divu veidu ziņojumus:
	1. uzaicinājums aizpildīt aptauju – kad aptauju aktivizē;
	2. pirmais atgādinājums par aptauju aizpildīšanu – divas nedēļas pēc uzaicinājuma izsūtīšanas;
	3. otrais atgādinājums par aptauju aizpildīšanu – trīs dienas pirms aptaujas noslēguma datuma.
30. SIDC sadarbībā ar KD nodrošina informācijas pieejamību par šo noteikumu 24. un 25. punktā minēto aptauju norisi to mērķa grupām dažādos informācijas izplatīšanas kanālos.
31. **Absolventu aptauja un tās norise**
32. Aptaujas mērķis ir apzināt informāciju par absolventu profesionālo darbību un tālākajām dzīves gaitām, kā arī noskaidrot absolventu viedokli par iegūto izglītību LU.
33. Aptaujas mērķa grupa ir absolventi, kuri LU absolvējuši pirms viena gada un pirms pieciem gadiem (viena aptaujas anketa).
34. Aptauju organizē SIDC reizi gadā (pavasara semestra laikā), izmantojot tiešsaistes aptauju rīku. Aptaujas norises ilgumu nosaka SIDC, balstoties uz respondences rādītāju.
35. Uzaicinājumu piedalīties aptaujā izsūta tikai tiem absolventiem, kuru LUIS profila iestatījumos norādīts, ka viņi pēc absolvēšanas piekrīt saņemt informāciju par LU absolventiem rīkotajiem pasākumiem.
36. SIDC sadarbībā ar KD nodrošina informācijas pieejamību par aptaujas norisi to mērķa grupai dažādos informācijas izplatīšanas kanālos.
37. Aptaujai atbilstošie procesa īpašnieki – SD direktors, DS direktors, RAP direktors, Attīstības un sadarbības centra (turpmāk – ASC) direktors un SSD direktors.
38. **Darba devēju aptauja un tās norise**
39. Aptaujas mērķis ir noskaidrot darba devēju viedokli par LU absolventu iegūto zināšanu, prasmju un kompetenču atbilstību darba tirgus prasībām, kā arī gūt priekšlikumus studiju kvalitātes uzlabošanai.
40. Aptaujas mērķa grupa ir darba devēji, kuri nodarbina LU absolventus (viena aptaujas anketa).
41. Aptauju organizē SIDC vienu reizi divos gados (rudens semestra laikā), izmantojot tiešsaistes aptauju rīku. Aptaujas norises ilgumu nosaka SIDC, balstoties uz respondences rādītāju.
42. SIDC aptaujā izmanto personalizētas darba devēju e-pasta adreses pēc studiju programmu direktoru un citu ieinteresēto pušu ieteikuma.
43. SIDC sadarbībā ar KD nodrošina informācijas pieejamību par aptaujas norisi to mērķa grupai dažādos informācijas izplatīšanas kanālos.
44. Aptaujai atbilstošie procesa īpašnieki – SD direktors, SS direktors un ASC direktors.
45. **Citu LU pakalpojumu klientu un sociālo partneru aptaujas un to norise**
46. Aptaujas mērķis ir noskaidrot citu pakalpojumu klientu un sociālo partneru viedokli par sadarbību ar LU un gūt priekšlikumus tās pilnveidošanai.
47. Aptaujas mērķa grupa ir LU pakalpojumu klienti (tai skaitā – mūžizglītības programmu klausītāji) un sociālie partneri.
48. Aptauju mūžizglītības programmu klausītājiem veic Profesionālās pilnveides akadēmija (turpmāk – PPA) visu akadēmisko gadu, noslēdzoties klausītāja studijām. Aptauju organizē, izmantojot tiešsaistes aptauju rīku.
49. Aptauju citu LU pakalpojumu klientiem un sociālajiem partneriem organizē SIDC pēc vajadzības, izmantojot tiešsaistes aptauju rīku. SIDC aptaujā izmanto personalizētas mērķa grupas e-pasta adreses pēc ieinteresēto pušu ieteikuma.
50. Uzaicinājumu piedalīties aptaujā izsūta tikai tām fiziskām personām, kuras ir piekritušas saņemt šādu informāciju.
51. Aptaujai atbilstošie procesa īpašnieki – PPA direktors, ASC direktors un Trešās misijas centra direktors.
52. **Institucionālo aptauju rezultātu apkopošana un pieejamība**
53. Veidu, kā apkopo aptauju rezultātus, nosaka SIDC sadarbībā ar atbildīgajiem procesu īpašniekiem un kvalitātes vadītāju.
54. Izmantojot SIDC sagatavoto rezultātu apkopošanas formu, LUIS automātiski ģenerē šo noteikumu 13., 14., 15., 17., 19. punktā un IV daļā minēto aptauju rezultātu kopsavilkumus katrai studiju programmai atsevišķi. Studējošo aptauju rezultātus kopsavilkumos atspoguļo, tiklīdz aptaujas aizpildījuši vismaz trīs konkrētajā studiju programmā studējošie.
55. Rezultātu kopsavilkumi par šo noteikumu 13. punktā minēto aptauju ir ierobežotas pieejas informācija, kas LUIS pieejama tikai:
	1. katram docētājam par saviem īstenotajiem studiju kursiem;
	2. fakultātes dekānam, studiju prodekānam un nodaļas (katedras) vadītājam par savā pakļautībā esošajiem docētājiem;
	3. studiju programmu direktoram, DS direktoram un SSD direktoram par piesaistītajiem docētājiem;
	4. rektoram, studiju prorektoram, SD direktoram un PD direktoram par visiem docētājiem;
	5. parakstot apliecinājumu par ierobežotas pieejamības (konfidenciālas) informācijas neizpaušanu, trīs LU SP pārstāvjiem par visiem docētājiem, kā arī trīs katras fakultātes studentu pašpārvalžu pārstāvjiem par fakultātes docētājiem (1. pielikums).
56. Rezultātu kopsavilkums par šo noteikumu 13. punktā minēto aptauju ir daļēji pieejams LUIS arī studējošajiem par savu studiju programmu. Kopsavilkumā nav iekļauta informācija par studiju kursu docētājiem un atbildes uz atvērtajiem jautājumiem.
57. Rezultātu kopsavilkumi par šo noteikumu 14., 15., 17., 19. punktā un IV daļā minētajām aptaujām – pa studiju programmām – ir pilnībā pieejami LUIS:
	1. studiju programmu direktoram par savu vadīto studiju programmu;
	2. fakultātes dekānam, studiju prodekānam un nodaļas (katedras) vadītājam par amatam piesaistītajām studiju programmām;
	3. DS direktoram par doktora studiju programmām;
	4. rektoram, studiju prorektoram un SD direktoram par visām studiju programmām;
	5. parakstot apliecinājumu par ierobežotas pieejamības (konfidenciālas) informācijas neizpaušanu, trīs LU SP pārstāvjiem par visiem docētājiem, kā arī trīs katras fakultātes studentu pašpārvalžu pārstāvjiem par fakultātes docētājiem (1. pielikums).
58. LU SP priekšsēdētājs priekšlikumu par piekļuves piešķiršanu institucionālo aptauju rezultātiem LUIS LU SP un fakultāšu studentu pašpārvalžu pārstāvjiem iesniedz SIDC, rakstot uz e-pastu: aptauja@lu.lv. SIDC, saņemot LU SP un fakultāšu studentu pašpārvalžu pārstāvju parakstīto apliecinājumu par ierobežotas pieejamības (konfidenciālas) informācijas neizpaušanu, piešķir viņiem piekļuvi aptauju rezultātiem LUIS.
59. SD, noslēdzoties šo noteikumu 13. punktā minētās aptaujas norisei, divas reizes akadēmiskajā gadā organizē studiju kursu un docētāju novērtējuma monitoringu par iepriekšējo semestri, kura mērķis ir identificēt studiju kursus, kuriem studējošie snieguši zemu vērtējumu (7 punktu skalā vidēji ≤ 4,2):
	1. ziņojumu par studiju kursiem, kuru saņemtais vērtējums ir ≤ 4,2, SD iesniedz fakultātes studiju prodekānam un par attiecīgiem studiju kursiem atbildīgajam studiju programmas direktoram;
	2. mēneša laikā pēc informācijas saņemšanas studiju programmas direktors iepazīstas ar informāciju un kvalitatīvai datu analīzei no LUIS papildus izgūst datus par attiecīgā studiju kursa vērtējumiem pēdējo trīs gadu laikā;
	3. balstoties uz iegūto informāciju, studiju programmas direktors aicina uz sarunu studiju kursa docētāju, lai pārrunātu studiju kursa vērtējumus un vienotos par turpmākām darbībām studiju kursa īstenošanas pilnveidei. Darbības plānu ar konkrētiem izpildes termiņiem savstarpēji saskaņo (2. pielikums) un iesniedz fakultātes studiju prodekānam, kurš nodrošina tā ievietošanu dokumentu vadības sistēmā “Namejs”;
	4. pēc darbības plāna izpildes fakultātes studiju prodekāns 5 darba dienu laikā nodrošina darbības plāna atskaites (3. pielikums) ievietošanu dokumentu vadības sistēmā “Namejs”;
	5. SD divas reizes akadēmiskajā gadā informē Studiju programmu kvalitātes novērtēšanas komisiju par monitoringa rezultātiem, pieaicinot fakultāšu studentu pašpārvalžu pārstāvjus.
60. SIDC, noslēdzoties šo noteikumu 14., 15., 16., 17., 18., 19., 24., 25. punktā un III, IV, V daļā minēto aptauju norisei, gatavo rezultātu apkopojumus par LU kopumā un, ja attiecināms, pa fakultātēm. Aptauju rezultātu apkopojumus SIDC elektroniski nodod atbildīgajām LU iestādēm – procesa turētājiem.
61. SIDC sagatavotos studējošo, darbinieku, absolventu un darba devēju aptauju rezultātu apkopojumus publisko LU iekšējā portālā – tie ir pieejami ikvienam studējošajam un LU darbiniekam ar viņam piešķirto LU lietotājvārdu un paroli. Publiskotajos aptauju rezultātu apkopojumos nav iekļautas atbildes uz atvērtajiem jautājumiem.
62. **Institucionālo aptauju rezultātu izmantošana un atgriezeniskās saites nodrošināšana**
63. Institucionālo aptauju rezultātus izmanto kvalitātes nodrošināšanas procesos ikdienā un regulāras kvalitātes novērtēšanas un pilnveides vajadzību noteikšanas ietvaros, kā arī kvalitātes vadības un stratēģiskās plānošanas procesos.
64. Kvalitātes vadītājs atbilstoši SIDC sniegtajai informācijai katra akadēmiskā gada noslēgumā sagatavo LU vadībai ziņojumu par tendencēm ieinteresēto pušu apmierinātības aptaujās.
65. Studiju prodekāni sadarbībā ar studiju programmas direktoriem vienu reizi semestrī organizē sanāksmi ar fakultātes studējošo pašpārvaldes pārstāvjiem, lai pārrunātu institucionālo aptauju rezultātus.
66. Šo noteikumu 13. punktā minētās aptaujas rezultātus fakultāšu dekāni, studiju prodekāni un nodaļu (katedru) vadītāji izmanto akadēmiskā personāla piesaistes procesā, izvērtējot pretendentu atbilstību attiecīgā akadēmiskā amata prasībām, kā arī akadēmiskā personāla novērtēšanā.
67. Studiju programmas direktori, noslēdzoties studiju semestrim, izskata LUIS pieejamos institucionālo aptauju rezultātus un gadījumā, ja tajos pamana studiju procesa vai akadēmiskās ētikas pārkāpumus, nekavējoties ziņo studiju prorektoram vai LU Akadēmiskās ētikas komisijai.
68. Studiju programmu direktori izmanto institucionālo aptauju rezultātus, gatavojot studiju virziena attīstības plānus, ikgadējos studiju virzienu un citus pārskatus.
69. Procesa īpašnieki un kvalitātes vadītājs izmanto institucionālo aptauju rezultātus attīstības plānu sagatavošanai, procesu novērtēšanai un pilnveides plānošanai, kā arī LU snieguma novērtēšanai attiecībā pret citām augstākās izglītības iestādēm, ar kurām izvēlēts veikt salīdzinājumu.
70. Šo noteikumu 13. punktā minētās aptaujas rezultātus docētāji izmanto, lai izvērtētu savu profesionālo darbību un iespējas studiju kvalitātes pilnveidei.
71. LU SP un fakultāšu studentu pašpārvaldes var izmantot institucionālo aptauju rezultātus, lai gatavotu priekšlikumus LU iestāžu vadītājiem un LU vadībai studiju programmu klāsta, satura, vides un procesa pilnveidei.
72. Par SIDC sagatavoto LU darbinieku, absolventu, darba devēju, citu LU pakalpojumu klientu un sociālo partneruaptauju rezultātu atgriezeniskās saites pasākumu nodrošināšanu atbildīgs atbilstošais procesa īpašnieks.

1. pielikums

Noteikumiem par aptauju norisi

Latvijas Universitātē

**APLIECINĀJUMS**

**par ierobežotas pieejamības (konfidenciālas)**

**informācijas neizpaušanu**

Ar šo es, ierobežotas pieejamības (konfidenciālas) informācijas saņēmējs, **Latvijas Universitātes \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ fakultātes students \_\_\_\_\_\_\_\_\_\_\_\_\_\_\_\_ (vārds, uzvārds) (personas kods: \_\_\_\_\_\_\_\_\_\_\_\_\_)**,turpmāk – informācijas saņēmējs,

ņemot vērā:

1. faktu, ka informācijas saņēmējs kā studentu pašpārvaldes pārstāvis saņem pieeju studiju procesa novērtēšanas regulāro aptauju rezultātu apkopojumam Latvijas Universitātes Informācijas sistēmā (turpmāk – LUIS);
2. ka LUIS regulāro aptauju rezultātu apkopojums satur ne vien atbilžu procentuālu sadalījumu vai vidējo novērtējumu, bet arī neapstrādātas atbildes uz aptauju atvērtajiem jautājumiem;
3. Latvijas Universitāte ir piešķīrusi regulāro aptauju rezultātiem – aptaujai par studiju kursiem un docētāju darbu – ierobežotas pieejamības informācijas statusu atbilstoši Informācijas atklātības likumam,

ar savu parakstu apliecinu, ka apņemos ievērot ierobežotas pieejamības informācijas konfidencialitāti, tostarp nepieļaujot neatļautu trešo pušu piekļuvi regulāro aptauju rezultātiem. Apņemos aptauju rezultātus izmantot tikai apkopotā veidā un tā, lai tie nesatur personu datus (piemēram, docētāju vārdus un uzvārdus). Apņemos aptauju rezultātus izmantot, tikai lai apzinātu studentu sniegto studiju vides un procesa novērtējumu, lai reaģētu uz problēmsituācijām un lai gatavotu priekšlikumus LU vadībai un struktūrvienībām studiju vides un procesa pilnveidei.

(paraksts\*) vārds, uzvārds

\* DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

2. pielikums

Noteikumiem par aptauju norisi

Latvijas Universitātē

**darbības plāna forma**

**studiju kursa realizācijas pilnveidei**

**Studiju kursa “\_\_\_\_\_\_\_\_\_\_\_\_\_\_\_\_\_\_\_\_\_” pilnveides plāns**

(kursa kods, aptaujās sniegtais vērtējums pēdējo trīs gadu laikā)

|  |  |  |  |
| --- | --- | --- | --- |
| **Konstatētā problēma** | **Problēmas plānotais risinājums** | **Termiņš** | **Atbildīgais** |
|  |  |  |  |
|  |  |  |  |
|  |  |  |  |
|  |  |  |  |

Studiju kursa docētājs (paraksts\*) vārds, uzvārds

Studiju programmas direktors (paraksts\*) vārds, uzvārds

Fakultātes studiju prodekāns (paraksts\*) vārds, uzvārds

\* DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

3. pielikums

Noteikumiem par aptauju norisi

Latvijas Universitātē

**atskaites forma**

**par studiju kursa pilnveidi**

**Atskaite par studiju kursa “\_\_\_\_\_\_\_\_\_\_\_\_\_\_\_\_\_” pilnveides plāna izpildi**

(kursa kods, aptaujās sniegtais vērtējums)

|  |  |  |
| --- | --- | --- |
| **Konstatētā problēma** | **Problēmas atrisināšanas apraksts** | **Datums** |
|  |  |  |

Studiju kursa docētājs (paraksts\*) vārds, uzvārds

Studiju programmas direktors (paraksts\*) vārds, uzvārds

Fakultātes studiju prodekāns (paraksts\*) vārds, uzvārds

\* DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU